De Press
Store norske leksikon,Kunst og estetikk,Musikk,Populærmusikk,Pønk,Nyveiv
De Press er et norsk rockeband som hadde sin storhetstid i 1981–1982, da de ga ut to kritikerroste album. De ble dannet i Oslo i 1980 av den eksentriske vokalisten og bassisten Andrej Nebb (født Andrzej Pawel Dziubek, 1954 i Polen), gitaristen Jørn Christensen (født 1959) og trommeslageren Ola Snortheim (født 1954).
Stil De Press spilte en original blanding av nyveiv og slaviske folketoner, sunget på en blanding av norsk, polsk og engelsk. Nebb kom fra Jablonka og flyktet i 1970 til Norge, begynte på Statens Kunstakademi og dannet i 1978 bandet PullOut med Snortheim fra Harpefoss. De fikk med seg Christensen fra Fredrikstad og ga som De Press ut ep-en Østavind i 1980. Gjennombrudd I 1981 kom albumet som regnes som et av norgeshistoriens beste, Block To Block – en storselger som også ga bandet Spellemannprisen. Den tyngre oppfølgeren Product ble ingen stor suksess, og De Press ble oppløst i 1983, samme år som et livealbum fra bandets Polen-turné i 1981, On The Other Side, ble utgitt. Nebb hadde i 1982 startet det eksperimentelle rockebandet Holy Toy, som ga ut seks album fra 1982–1989. Snortheim og Christensen ble medlemmer av Cirkus Modern og dannet siden duoen Langsomt Mot Nord, som blandet synthesizere og norsk folkemusikk og ga ut album i 1985, 1988 og 1991.De Press ble gjenforent i 1990 og ga ut albumene The Ballshov Trio (1991) og Vodka Party (1993). Nebb har siden jobbet mest som kunstner, men også gitt ut soloalbum i 1995, 1998 og 2000. Han hadde i 2000–2006 en ny De Press-besetning (med Harald Værnor på gitar og Øyvind Hansen på trommer) som ga ut albumet Rekyl (2006). På 2019-albumet Body Manifest (33. plass) besto bandet av Nebb, Helge Hovland (gitar), Atle Rakvåg (bass) og Jonas Kjærnsrød (trommer). Les mer i Store norske leksikon nyveiv Eksterne lenker De Press